MEABHRÁN MÍNIÚCHÁIN

1. COMHTHÉACS AN TOGRA

Sa Chonradh ar Fheidhmiú an Aontais Eorpaigh (CFAE) déantar idirdhealú idir na cumhachtaí arna dtarmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe a fhorlíonadh nó a leasú sa ghníomh reachtach mar atá leagtha síos in Airteagal 290(1) den CFAE (gníomhartha tarmligthe), agus na cumhachtaí arna dtabhairt don Choimisiún chun coinníollacha aonfhoirmeacha a ghlacadh chun gníomhartha de chuid an Aontais atá ina gceangal dlí a chur chun feidhme mar atá leagtha síos in Airteagal 291(2) den CFAE (gníomhartha cur chun feidhme).

I gcomhthéacs ailíniú Rialachán (CE) Uimh. 2187/2005 le rialacha nua an CFAE, tá cumhachtaí a thugtar faoi láthair don Choimisiún faoin Rialachán sin athaicmithe mar bhearta tarmligthe agus mar bhearta cur chun feidhme.

De bhun Airteagal 290 den CFAE, féadfaidh an reachtóir an cúram a tharmligean chuig an gCoimisiún maidir le heilimintí neamhriachtanacha áirithe de Rialachán (CE) Uimh. 2187/2005 a fhorlíonadh nó a leasú. Ba cheart cumhacht a thabhairt don Choimisiún gníomhartha tarmligthe a ghlacadh chun leasú a dhéanamh ar na sonraíochtaí teicniúla a bhaineann leis an dá chuid de threalaimh iascaireachta atá ceaptha roghnaíocht a fheabhsú: is é sin an fhuinneog amach de chineál Bacoma agus an líontán i gceann an tráil agus sa phíosa sínidh a chasadh 90 ° (trál T90). De bhun Airteagal 291 den CFAE, féadfaidh an reachtóir cumhachtaí cur chun feidhme a thabhairt don Choimisiún chun coinníollacha aonfhoirmeacha a áirithiú i gcur chun feidhme Rialachán (CE) Uimh. 2187/2005. Ní mór cumhachtaí cur chun feidhme a bheith ag an gCoimisiún lena áirithiú gur féidir leis cinneadh a ghlacadh lena gceanglaítear ar Bhallstát bearta náisiúnta a tharraingt siar nó a mhodhnú i gcás nach bhfuil na bearta sin i gcomhréir le Rialachán (CE) Uimh. 2187/2005.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR

Ní raibh aon ghá le comhairliúchán le páirtithe leasmhara ná le measúnú tionchair.

3. EILIMINTÍ DLÍ AN TOGRA

· Achoimre ar an ngníomhaíocht atá beartaithe

Is é an phríomhghníomhaíocht dhlíthiúil na cumhachtaí arna dtabhairt don Choimisiún le Rialachán (CE) Uimh. 2187/2005 ón gComhairle a shainaithint agus na cumhachtaí sin a aicmiú mar chumhachtaí tarmligthe nó mar chumhachtaí cur chun feidhme.

· Bunús dlí

Airteagal 43(2) den Chonradh ar Fheidhmiú an Aontais Eorpaigh.

· Prionsabal na coimhdeachta

Tagann an togra faoi inniúlacht eisiach an Aontais Eorpaigh.

· Prionsabal na comhréireachta

Sa togra leasaítear bearta atá ann cheana i Rialachán (CE) Uimh. 2187/2005 ón gComhairle; dá bhrí sin, níl aon údar imní ann maidir le prionsabal na comhréireachta.

· Rogha na hionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh ionstraimí eile leormhaith ar an gcúis seo a leanas: ní mór Rialachán a leasú le Rialachán eile.

4. IMPLEACHT BHUISÉADACH

Ní bhaineann aon chaiteachas breise ón Aontas leis an mbeart seo.

2012/0285 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 2187/2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa[1],

Tar éis dóibh an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Le Rialachán (CE) Uimh. 2187/2005 ón gComhairle an 21 Nollaig 2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund[2], tugtar cumhachtaí don Choimisiún chun cuid d’fhorálacha an Rialacháin sin a chur chun feidhme.

(2) Mar thoradh ar theacht i bhfeidhm Chonradh Liospóin, ní mór na cumhachtaí arna dtabhairt don Choimisiún faoi Rialachán (CE) Uimh. 2187/2005 a ailíniú le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh.

(3) Ba cheart cumhachtaí cur chun feidhme a thabhairt don Choimisiún chun coinníollacha aonfhoirmeacha a áirithiú do chur chun feidhme Rialachán (CE) Uimh. 2187/2005 maidir le bearta arna nglacadh ag Ballstáit nach bhfuil feidhm acu ach maidir le soithí iascaireachta a bhfuil a mbratach ar foluain acu.

(4) Níl cumhachtaí chun rialacha mionsonraithe a ghlacadh maidir le cur chun feidhme Rialachán (CE) Uimh. 2187/2005 ag teastáil a thuilleadh. Ba cheart, dá bhrí sin, an fhoráil lena dtugtar na cumhachtaí sin a scriosadh.

(5) Ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún chun rialacha maidir le tógáil trealamh áirithe a leasú. Leis na leasuithe sin ba cheart athruithe atá ag titim amach i bpatrúin roghnaíochta an iascaigh a léiriú, chomh maith le heolas teicniúil nua ar ábhair a bhaineann le tógáil nó athruithe ar rigín an trealaimh a fhéadfaidh roghnaíocht trealaimh a fheabhsú.

(6) Tá sé ríthábhachtach go ndéanfadh an Coimisiún comhairliúcháin iomchuí le linn an ullmhúcháin a bheidh ar bun aige maidir le glacadh gníomhartha tarmligthe, lena n-áirítear ar leibhéal na saineolaithe. Ba cheart don Choimisiún a áirithiú, agus gníomhartha tarmligthe á n‑ullmhú agus á dtarraingt suas aige, go ndéanfar doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.

(7) Ba cheart, dá bhrí sin, Rialachán (CE) Uimh. 2187/2005 a leasú dá réir sin,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 2187/2005 mar seo a leanas:

(1) In Airteagal 26, cuirtear an méid seo a leanas in ionad mhír 5:

"5. Má chinneann an Coimisiún nach gcomhlíonann na bearta na coinníollacha atá leagtha síos i mír 1, glacfaidh sé cinneadh cur chun feidhme lena gceanglaítear ar an mBallstát na bearta a tharraingt siar nó a leasú. "

(2) Scriostar Airteagal 28.

(3) Cuirtear an méid seo a leanas in ionad Airteagal 29:

"Airteagal 29 Leasuithe ar Aguisín 1 agus Aguisín 2 d’Iarscríbhinn II

Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 29a chun Aguisín 1 agus Aguisín 2 d’Iarscríbhinn II a leasú nó a fhorlíonadh trí shonraíochtaí an trealaimh a chur in oiriúint do na nithe seo a leanas:

(a) athruithe ar roghnaíocht;

(b) feabhsuithe ar eolas teicniúil ar ábhair nua a bhaineann le tógáil trealaimh;

(c) athruithe ar an rigín a chuireann feabhas ar roghnaíocht trealaimh."

(4) Cuirtear Airteagal 29a isteach mar seo a leanas:

"Airteagal 29a

An tarmligean a fheidhmiú

1. Is faoi réir na gcoinníollacha atá leagtha síos san Airteagal seo a thugtar an chumhacht don Choimisiún gníomhartha tarmligthe a ghlacadh.

2. Tabharfar tarmligean na gcumhachtaí dá dtagraítear in Airteagal 29 ar feadh tréimhse neamhchinntithe.

3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 29 a chúlghairm tráth ar bith. Cuirfear deireadh leis an tarmligean cumhachta a shonraítear sa chinneadh sin trí bhíthin cinnidh cúlghairme. Gabhfaidh éifeacht leis an gcúlghairm an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí ná sin a shonrófar ann. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana.

4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith go comhuaineach do Pharlaimint na hEorpa agus don Chomhairle.

5. Ní thiocfaidh gníomh tarmligthe arna ghlacadh de bhun Airteagal 29 i bhfeidhm ach amháin mura bhfuil agóid déanta ag Parlaimint na hEorpa nó ag an gComhairle ina choinne laistigh de thréimhse dhá mhí ó tugadh fógra do Pharlaimint na hEorpa nó don Chomhairle faoin ngníomh sin nó má tá sé curtha in iúl ag Parlaimint na hEorpa agus ag an gComhairle araon, sula dtéann an tréimhse sin in éag, nach ndéanfaidh siad agóid ina choinne. Cuirfear dhá mhí leis an tréimhse sin ar thionscnamh ó Pharlaimint na hEorpa nó ón gComhairle."

Airteagal 2

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1]

[2] IO L 349, 31.12.2005, lch. 1.